**Szombathely Megyei Jogú Város Önkormányzata Közgyűlésének**

**….../2022. (…………...) önkormányzati rendelete**

**a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet módosításáról**

Szombathely Megyei Jogú Város Önkormányzatának Közgyűlése a szociális igazgatásról és a szociális ellátásokról szóló 1993. évi III. törvény 1. § (2) bekezdésében, 25. § (3) bekezdés b) pontjában, 26. §-ában, 32. § (3) bekezdésében, 45. §-ában és 132. § (4) bekezdés g) pontjában kapott felhatalmazás alapján az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában és a szociális igazgatásról és a szociális ellátásokról szóló 1993. évi III. törvény 2. §-ában meghatározott feladatkörében eljárva a következőket rendeli el:

**1. §**

A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet (a továbbiakban: Rendelet) 7. § (2) bekezdése helyébe a következő rendelkezés lép:

„(2) Az egyedül élők és az egy családban élők részére egy naptári évben kifizethető rendkívüli települési támogatás összege – a 9/A. §-ban foglaltakra figyelemmel és ide nem értve a temetési támogatást – nem haladhatja meg az 50.000,- Ft-ot, 8. § (2) bekezdés szerinti kérelmezőnél, amennyiben az állami foglalkoztatási szervnél a Kormány által kihirdetett veszélyhelyzetben vetette magát nyilvántartásba, az öregségi nyugdíj mindenkori legkisebb összegének 200 %-át, és legfeljebb évi négy alkalommal állapítható meg.”

**2. §**

A Rendelet 9/A. §-a helyébe a következő rendelkezés lép:

**„9/A. §**

Az átmeneti támogatás és a rendkívüli szociális krízishelyzetre tekintettel nyújtott támogatás összege a 9. § (1a) bekezdésében foglalt esetekben meghaladhatja az 50.000,- Ft-ot, de nem haladhatja meg az öregségi nyugdíj mindenkori legkisebb összegének 300 %-át, kivéve a 9. § (1a) bekezdésének f) pontját, ahol a támogatás összege legfeljebb 100.000,- Ft lehet. A kérelemhez csatolni kell minden olyan iratot, amely a 9. § (1a) bekezdésében meghatározott rendkívüli krízishelyzetet alátámasztja.”

**3. §**

A Rendelet 12/B. § (4) bekezdése helyébe a következő rendelkezés lép:

„(4) A gázártámogatás egy hónapra jutó összege a (2) bekezdésben meghatározott fogyasztási mérték feletti m3-ként 250,-Ft, de legfeljebb havonta 20.000, - Ft, azzal, hogy a támogatás havi összege nem lehet kevesebb, mint 1.000,- Ft.”

**4. §**

A Rendelet 12/C. § (5) és (6) bekezdése helyébe a következő rendelkezések lépnek:

„(5) A villamosenergia támogatás egy hónapra jutó összege a (2) bekezdésben meghatározott fogyasztási mérték feletti kWh-ként 11 Ft, de legfeljebb havonta 5.000 Ft, kivéve, ha az ingatlan fűtése kizárólag villamosenergiával történik, ebben az esetben havonta legfeljebb 10.000 Ft. A támogatás havi összege nem lehet kevesebb, mint 1.000,- Ft.

(6) A villamosenergia támogatást 2023. december 31. napjáig lehet benyújtani, a határidő elmulasztása jogvesztő. A támogatás a benyújtás hónapja első napjától tárgyév december 31. napjáig kerül megállapításra.”

**5. §**

A Rendelet 33. §-a a következő (7) bekezdéssel egészül ki:

„(7) Ha az e rendelet hatálybalépését megelőzően megállapított gázártámogatás, vagy villamosenergia támogatás havi összege az 1.000,- Ft-ot nem éri el, a polgármester az e rendelet hatálybalépését követő 15 napon belül a támogatás összegét felülvizsgálja, és a támogatás megállapításának kezdő napjától az összeget 1.000,- Ft-ban állapítja meg.”

**6. §**

(1) Ez a rendelet – a (2) bekezdésben foglalt kivétellel – a kihirdetését követő napon lép hatályba.

(2) Az 1. § és a 2. § 2023. január 1-jén lép hatályba.

|  |  |
| --- | --- |
| **/: Dr. Nemény András :/** | **/: Dr. Károlyi Ákos :/** |
| **polgármester** | **jegyző** |